ธปท.ชี้เงินเฟ้อตอนนี้น่ากลัวมาก
ธปท.ชี้เศรษฐกิจไทยยิ่งโตตามศักยภาพ แนวโน้มเงินเฟ้อยิ่งเร่งตัวสูงขึ้น เสี่ยงสร้างปัญหาเงินเฟ้ออยู่ในระดับสูงต่อเนื่อง
3 มิ.ย. 2554

ธปท.ชี้เศรษฐกิจไทยยิ่งโตตามศักยภาพ แนวโน้มเงินเฟ้อยิ่งเร่งตัวสูงขึ้น เสี่ยงสร้างปัญหาเงินเฟ้ออยู่ในระดับสูงต่อเนื่อง
นายอัมพร แสงมณี ผู้อำนวยการ ฝ่ายนโยบายการเงิน ธนาคารแห่งประเทศไทย(ธปท.) กล่าวในงานเสวนาเรื่องพันธบัตรชดเชยเงินเฟ้อ ว่า จากการเพิ่มขึ้นของราคาน้ำมันและราคาสินค้าโภคภัณฑ์อย่างต่อเนื่องน่าจะส่งผลให้เงินเฟ้อเร่งตัวขึ้นและมีโอกาสเกินกรอบเป้าหมาย0.5-3%ได้ในไตรมาส 3และไตรมาส4 ปีนี้ 
นายอัมพรกล่าวอีกว่า การคาดการณ์เงินเฟ้อที่เกิดขึ้นในช่วงนี้เป็นสิ่งที่น่ากลัวมาก เพราะเกิดขึ้นระหว่างที่เศรษฐกิจขยายตัวต่อเนื่อง อาจก่อให้เกิดช็อกเงินเฟ้อที่สูงขึ้นต่อเนื่องโดยเฉพาะในช่วงที่ราคาอาหาร ราคาสินค้าโภคภัณฑ์ เช่น น้ำมันสูงขึ้นมาก อย่างไรก็ตาม หากราคาน้ำมันดิบในตลาดโลกทรงตัวเฉลี่ยอยู่ที่ 100 เหรียญสหรัฐ/บาร์เรล อาจเห็นเงินเฟ้อปรับลดลงได้ช่วงไตรมาสแรกของปี 2555
อย่างไรก็ตาม  การเพิ่มขึ้นของราคาน้ำมันที่ทรงตัวอยู่ในระดับสูงเป็นปัจจัยที่ไม่น่ากังวล แต่หากมีการเร่งการขยายตัวของเศรษฐกิจเกินศักยภาพที่ควรจะเป็นที่ระดับ 4-5% ต่อปี อาจจะทำให้แรงกดดันต่อเงินเฟ้อเร่งตัวมากขึ้น สถานการณ์เช่นนี้ ธปท.จึงต้องดำเนินนโยบายการเงิน ที่ต้องสร้างความมั่นใจให้แก่ผู้บริโภคและผู้ประกอบการไม่ให้คาดการณ์เงินเฟ้อสูงขึ้น แต่คาดว่าในปี 2555แนวโน้มเงินเฟ้อน่าจะปรับลดลง 
"เศรษฐกิจไทยมีศักยภาพที่จะเติบโตตามโครงสร้างพื้นฐายระดับ 4-5% ได้ แต่การเร่งให้เศรษฐกิจโตถึง 8% โดยไม่ได้เกิดเอง จะทำให้เงินเฟ้อเร่งตัวขึ้นสูง และหากเศรษฐกิจเร่งตัวโตต่อเนื่อง แต่ไม่เกิดการช็อค เงินเฟ้ออาจโตไม่มาก แต่หากโตแล้วเกิดการช็อค ราคาสินค้า ราคาน้ำมันสูงขึ้น จะทำให้เกิดการยั่งยืนของเงินเฟ้อที่สูงต่อเนื่อง จะเป็นปัญหา"นายอัมพรกล่าว
ทั้งนี้ ช่วงที่ผ่านมาคณะกรรมการนโยบายการเงิน(กนง.) ยังดำเนินนโยบายการเงินด้วยการปรับขึ้นอัตราดอกเบี้ยนโยบายขึ้นมาต่อเนื่อง เพื่อดูแลเงินเฟ้อที่เร่งตัวสูงขึ้น จากช่วงที่ผ่านมาตั้งแต่ต้นปี กนง.ปรับขึ้นดอกเบี้ยต่อเนื่องไปแล้ว 4 ครั้ง ปัจจุบันอยู่ที่ระดับ 3% และมีแนวโน้มจะสูงขึ้นอีก เพราะเงินเฟ้อยังเร่งตัวและอัตราเงินเฟ้อแท้จริงก็ยังติดลบอยู่ประมาณ 0.7%